OSNOVNA ŠKOLA „LJUDEVIT GAJ“ MIHOVLJAN

MIHOVLJAN 49

49252 MIHOVLJAN

Školska knjižnica

KLASA:611-01/23-01/02

URBROJ:2140-74-23-05

Mihovljan, 22. prosinca 2023.

**Izvješće o radu školske knjižnice na kraju prvog obrazovnog razdoblja**

NEPOSREDNA ODGOJNO-OBRAZOVNA DJELATNOST

Školska knjižnica je na bazi od petnaest radnih tjedana u dijelu neposredne odgojno-obrazovne djelatnosti realizirala ukupno 23 sata nastave u matičnoj i područnoj školi za razrednu i predmetnu nastavu. Od navedenog, 16 sati provedeno je u matičnoj školi, a 7 sati u područnoj školi. Realizirani sati nastave pokrivaju područja knjižnično-informacijsko-medijskog odgoja i obrazovanja, program poticanja čitanja i obrade lektire, program medijske pismenosti te provođenje izvannastavne aktivnosti u trajanju:

* knjižnično-informacijsko-medijski odgoj i obrazovanje (KIMOO nastava) 2 sata
* kulturna obilježavanja važnih datuma za knjigu i čitanje, program poticanja čitanja i obrade lektire (Europski dan jezika, Mjesec hrvatske knjige) 7 sati
* izvannastavna aktivnost *Čitanjem do zvijezda* 14 sati

Knjižnica je izvannastavnom aktivnošću uključena u Nacionalni projekt za poticanje čitanja i promicanje kulture čitanja – *Čitanjem do zvijezda* u koji su uključena dva učenika šestog razreda matične škole s dosadašnjom realizacijom od 14 nastavnih sati. Učenici sudjeluju u dijelu natjecanja *kreativni uradak* što je individualni likovni rad jednog učenika, sa školskom razinom natjecanja koja će se održati u četvrtak, 18. siječnja 2024. godine, u prostoru matične škole s tročlanim povjerenstvom.

Održan je i *Nacionalni kviz za poticanje čitanja 2023.* – „*Pronađeni u prijevodu“* u sklopu manifestacije *Mjesec hrvatske knjige* posvećene prevoditeljima i književnom prevođenju u koji su se uključila dva učenika područne škole Novi Golubovec; jedan učenik petog te jedan učenik sedmog razreda. Finalist škole, tj. učenik koji je najbolje riješio kviz na razini naše škole, bio je učenik sedmog razreda I.K.

STRUČNA BIBLIOTEČNA I INFORMACIJSKO-REFERALNA DJELATNOST

U stručnoj bibliotečno informacijsko-referalnoj djelatnosti uplatom sredstava od strane Ministarstva znanosti i obrazovanja te sredstava jedinice lokalne samouprave, nabavila se nova knjižna građa s ciljem obnove i popune fonda školske knjižnice. Odlukom Ministarstva o raspodjeli sredstava za opremanje školskih knjižnica osnovnih škola obveznom lektirom i stručnom literaturom u 2023. godini, OŠ „Ljudevit Gaj“ Mihovljan je kao škola treće kategorije s rasponom broja učenika od 151 do 250 učenika dobila 303,00 €. Sva dobivena sredstva utrošila su se u potrebe nabave nove knjižne građe. U skladu s time, od 4. rujna 2023. godine do 27. prosinca 2023. godine povećan je knjižni fond školskih knjižnica za 15 naslova s ukupno 51 jedinicom građe.

Od navedenog, kupovinom je nabavljeno 12 naslova s ukupno 46 svezaka u vrijednosti od 402,56 € za potrebe provedbe kurikularne reforme o književnim djelima za cjelovito i djelomično čitanje, potrebe projekta *Čitanjem do zvijezda za OŠ* te za potrebe provođenja *Nacionalnog kviza za poticanje čitanja 2023*. Od kupljenog, 11 naslova s ukupno 28 svezaka u iznosu od 241,32 € bilo je za potrebe knjižnice matične škole, a 7 naslova s ukupno 18 svezaka u iznosu od 161,24 € bilo je za potrebe knjižnice područne škole. Sva nabavljena građa koja je dostavljena školama je katalogizirana i inventarizirana putem MetelWin programa za knjižnično poslovanje u knjižnici matične škole, a katalogizirana i inventarizirana u fizičku inventarnu knjigu za knjižnično poslovanje u knjižnici područne škole. Provedena je i prva faza statističkog uzorkovanja za elektronički sustav knjižnica NSK za 2023.g. u matičnoj i područnoj školi sukladno danima zaduženja školske knjižnice u istima.

Školska knjižnica dobila je sveukupno 4 različita naslova s ukupno 5 svezaka jedinica građe kao donaciju od nakladničke kuće Stanek d.o.o. nakon održanog Malog školskog Interlibera kao suradnje između školske knjižnice OŠ „Ljudevit Gaj“ Mihovljan i nakladničke kuće Stanek d.o.o. Od doniranog, 2 naslova s 2 jedinice građe donirana su školskoj knjižnici matične škole, a 3 naslova s 3 jedinice građe donirana su školskoj knjižnici područne škole. Sva donirana građa katalogizirana je i inventarizirana putem MetelWin programa za knjižnično poslovanje u knjižnici matične škole, a katalogizirana i inventarizirana u fizičku inventarnu knjigu za knjižnično poslovanje u knjižnici područne škole.

Dolaskom očitovanja Nacionalne i sveučilišne knjižnice u Zagrebu za otpis knjižnične građe iz 2021. godine postupa se sukladno Pravilniku o reviziji i otpisu knjižnične građe (čl. 9., NN21/02) nastavlja se fizičko otpisivanje knjiga u područnoj školi Novi Golubovec.

S ciljem informatizacije područnog odjela školske knjižnice nastavlja se uvođenje učeničkog i učiteljskog fonda u knjižnični program MetelWin.

Školska knjižnica pretplaćena je na dječje časopise Smib za razrednu nastavu i Modra lasta za predmetnu nastavu. Učiteljima su dostupni časopisi Napredak i Jezik na koji je školska knjižnica također pretplaćena te Školske novine. Učenici razredne nastave pojedinačno su pretplaćeni na dječji časopis Smib čije pretplate vodi stručni suradnik knjižničar.

KULTURNA I JAVNA DJELATNOST

U kulturnoj i javnoj djelatnosti školska knjižnica obilježila je sve datume planirane i upisane u GPP koji su dio i kulturne i društvene djelatnosti škole, a to su: Europski dan jezika i Mjesec hrvatske knjige 2023.: *Književnost bez granica!* i sa sloganom *Nek' ti riječ ne bude strana(c)...* u suradnji s učiteljicama razredne nastave i učiteljicom hrvatskog jezika. U sklopu Mjeseca hrvatske knjige provedeni su tri književna susreta s dvije književnice, *Nacionalni kviz za poticanje čitanja 2023.* za učenike predmetne nastave na kojem su sudjelovali učenici petog i sedmog razreda područne škole te su učenici te učitelji i stručni suradnici obaviješteni o BookTube kanalu Mjeseca hrvatske knjige koji je pokrenut ove godine.

* Dogovoren je i održan književni susret s književnicom Melitom Rundek u organizaciji s nakladničkom kućom Alfa za sve učenike predmetne nastave matične i područne škole na isti dan, u utorak 24. listopada 2023. godine.
* U matičnoj školi također je održan i književni susret za učenike razredne nastave u srijedu, 8. studenog 2023. godine, s književnicom Josipom Kocman.
* U područnoj školi održan je po jedan sat nastave sa svakim razredom razredne nastave kao radionica na temu prevoditelja i prevođenja pod nazivom *Tko je prevoditelj?*.
* Organiziran je Mali školski Interliber, školski sajam knjiga u suradnji s knjižarom Stanek d.o.o., 17. listopada 2023. godine za sve učenike i djelatnike matične škole te 19. listopada 2023. godine za sve učenike i djelatnike područne škole.

Sav program proveden je i obilježen jednako i u matičnoj i područnoj školi, osim književnog susreta s književnicom Josipom Kocman koji je proveden samo u matičnoj školi te radionica nastave za razrednu nastavu koje su provedene samo u područnoj školi.

STRUČNO USAVRŠAVANJE I OSTALI POSLOVI

Školska knjižnica sudjeluje u uređivanju mrežne stranice škole zajedno s pedagoginjom škole te vodi samostalno uređivanje poveznice školske knjižnice na istoj. Školska knjižnica vodi i učeničku i nastavničku pretplatu školske knjižnice na dječje i stručne časopise za zaposlenike i učenike škole koji su uvijek dostupni u prostoru školske knjižnice.

Odrađeni su koordinacijski poslovi i hodogrami aktivnosti organizacije Mjeseca hrvatske knjige i Malog školskog Interlibera, a planira se hodogram za organizaciju i provođenje Noći muzeja, Mjeseca hrvatskog jezika, Međunarodnog dana dječje knjige i Noći knjige koji se održavaju u drugom obrazovnom razdoblju.

Stručna suradnica školska knjižničarka redovito pohađa stručna usavršavanja u vidu Županijskih stručnih vijeća stručnih suradnika knjižničara osnovnih škola Krapinsko-zagorske županije u šk. g. 2023./2024. te stručnih webinara za medijsku pismenost i knjižničnu djelatnost.

Stručna suradnica – školska knjižničarka:

Valentina Mance, mag. bibl. et mag. museol.

­­­­­ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dostaviti:

1. Ravnatelju škole

2. Tajništvu škole

3. Školskom odboru

4. Arhiva

5. Školskoj knjižnici